《大川和尚赞》
宋代·释广闻

握拳透爪，有临济体裁。轮珠示人，类大颠风格。不欲露全身，惯无赃考贼。

十地吞声，二乘动色。聚一世精神，而用东山暗号。

鼓大地波澜，而疏东涧正脉。宜乎百川倒流，天下暴白。

如是模写，沧溟一滴。传金襕，倒刹竿，须是迦叶师兄始得。

作者简介：释广闻（一一八九～一二六三），赐名佛智，号偃溪，俗姓林，侯官（今福建福州）人。年十五从智隆于宛陵光孝寺。十八受具戒。八年，住育王山广利禅寺。十一年，住净慈报恩光孝禅寺。宝祐二年（一二五四），住景德灵隐禅寺。四年，住径山兴圣万寿禅寺。景定四年卒，年七十五。为南岳下十八世，浙翁琰法嗣。有《偃溪广闻禅师语录》，收入《续藏经》。事见《语录》及所附林希逸撰《塔铭》。　释广闻诗，以辑自《语录》者及其中单编之诗依原卷次编为两卷。